ଆତ୍ମସମୀକ୍ଷାର ବେଳ ଆସିଛି\nଭୁବନେଶ୍ୱର, ୧୦।୧୨(ବ୍ୟୁରୋ)- କେନ୍ଦ୍ର ସରକାର ସ୍ବଚ୍ଛ ଭାରତ ଅଭିଯାନ ପାଇଁ ଜନସାଧାରଣଙ୍\nଆତ୍ମସମୀକ୍ଷାର ବେଳ ଆସିଛି\t December 11th, 00:00 AM December 11th, 00:00 AM\nଭୁବନେଶ୍ୱର, ୧୦।୧୨(ବ୍ୟୁରୋ)- କେନ୍ଦ୍ର ସରକାର ସ୍ବଚ୍ଛ ଭାରତ ଅଭିଯାନ ପାଇଁ ଜନସାଧାରଣଙ୍କଠାରୁ ସ୍ବଚ୍ଛ ଭାରତ ସେସ୍ ନେଉଛନ୍ତି। ଅଭିଯାନ ଆରମ୍ଭ ହେବାର ମାତ୍ର ୨ମାସ ପରେ ଆମକୁ ସେସ୍ ବୋଝ ବୋହିବାକୁ ପଡୁଛି। ହେଲେ ଏହାପରେ ବି ଦେଶ ସ୍ବଚ୍ଛ ହୋଇପାରୁନି। କାରଣ ଦେଶକୁ ସଫା ରଖିବା ଦାୟିତ୍ୱ ସରକାରଙ୍କର ନୁହେଁ, ଏହା ଆମମାନଙ୍କ ଦାୟିତ୍ୱ ଓ କର୍ତ୍ତବ୍ୟ। ସରକାରଙ୍କୁ ଟିକସ ନ ଦେଇ ଯଦି ଆମେ ନିଜ ରାସ୍ତାଘାଟ ନିଜେ ସଫା କରିବା ଓ ସଚେତନ ହେବା ତା'ହେଲେ ଏକ ନୂଆ ଭାରତ ସୃଷ୍ଟିହେବ। ବିଦେଶରେ ଯେଉଁ ଭାରତୀୟ ଫାଇନ୍କୁ ଡରି ଚକୋଲେଟ୍ ଖାଇ ଜରିକୁ ପକେଟ୍ରେ ରଖୁଛି, ସେହି ଭାରତୀୟ ଦିଲ୍ଲୀକୁ ଆସିବା ପରେ ରାସ୍ତା ଉପରେ ଆବର୍ଜନା ପକାଉଛି। ତେଣୁ ପ୍ରଥମେ ଆମ ମାନସିକତା ପରିବର୍ତ୍ତନ କରିବାକୁ ପଡିବ। ସବୁଥିରେ ଟିକସ ଦେଇ ସରକାରଙ୍କ ଉପରେ ଦାୟିତ୍ୱ ଛାଡିବା ପରିବର୍ତ୍ତେ ନିଜ ମାନସିକତାରେ ପରିବର୍ତ୍ତନ କରିବାକୁ ପଡିବ ବୋଲି ଢେଙ୍କାନାଳ ଏମ୍ପି ତଥା 'ଧରିତ୍ରୀ' ଏବଂ 'ଓଡ଼ିଶା ପୋଷ୍ଟ' ସମ୍ପାଦକ ତଥାଗତ ସତପଥୀ କହିଛନ୍ତି। ହେରିଟେଜ୍ ଭିଜନ ସୋସିଆଲ ଫାଉଣ୍ଡେଶନ ପକ୍ଷରୁ ରବିବାର ପ୍ରେସ୍ କ୍ଲବ ଅଫ୍ ଓଡ଼ିଶା ପରିସରରେ ଆୟୋଜିତ ରାଜ୍ୟସ୍ତରୀୟ ଟ୍ୟାଲେଣ୍ଟ୍ ଅଲିମ୍ପିଆଡ୍ 'ଯୁବ ପ୍ରଧାନମନ୍ତ୍ରୀ ୨୦୧୭'ରେ ମୁଖ୍ୟଅତିଥିଭାବେ ଯୋଗଦେଇ ସେ କହିଥିଲେ, ସରକାର କିମ୍ବା ମନ୍ତ୍ରୀ, ସଚିବ, ଅଫିସରଙ୍କ ଭଳି କୌଣସି ନିର୍ଦ୍ଦିଷ୍ଟ ବ୍ୟକ୍ତି ଗୁରୁତ୍ୱପୂର୍ଣ୍ଣ ନୁହେଁ। ସିଷ୍ଟମ୍ ତଥା ବ୍ୟବସ୍ଥା ଗୁରୁତ୍ୱପୂର୍ଣ୍ଣ। ହେଲେ ଆମେ ନିଜ କର୍ତ୍ତବ୍ୟ ଭୁଲିଯାଇ ବ୍ୟବସ୍ଥାକୁ ଭାଙ୍ଗି ତାହାକୁ ପରିବର୍ତ୍ତନ କରିବାକୁ ଚେଷ୍ଟା କରୁଛୁ। ଠିକ୍ ସମୟରେ ଓ ଠିକ୍ ଉପାୟରେ କାମ ନ କରି ସେହି କାମକୁ ଲାଞ୍ଚ ଦେଇ କରୁଛୁ। ଏବେ ଆତ୍ମସମୀକ୍ଷାର ବେଳ ଆସିଛି। ଦେଶର ଏହି ଘଡିସନ୍ଧି ମୁହୂର୍ତ୍ତରେ ଯୁବପିଢିଙ୍କ ଭୂମିକା ଗୁରୁତ୍ୱପୁର୍ଣ୍ଣ। ଯଦି ଯୁବପିଢି ବ୍ୟବସ୍ଥା ଭିତରେ ରହି ପରିବର୍ତ୍ତନ ଆଣିବେ ତା'ହେଲେ ଏକ ଭଲଦେଶ ଗଠନ ହୋଇପାରିବ ବୋଲି ସତପଥୀ କହିଥିଲେ। ସେ ଆହୁରି କହିଥିଲେ, କାର୍ଯ୍ୟକ୍ରମରେ ଅଂଶଗ୍ରହଣ କରିଥିବା ସମସ୍ତ ପିଲାଙ୍କ ପ୍ରତିଭା ମୋତେ ଅଭିଭୂତ କରିଛି। ମୁଁ ପ୍ରଭୁ ଜଗନ୍ନାଥଙ୍କ ନିକଟରେ ପ୍ରାର୍ଥନା କରୁଛି, ବାସ୍ତବରେ ଜଣେ ଓଡ଼ିଆ ପିଲା ପ୍ରଧାନମନ୍ତ୍ରୀ ହୋଇ ଦେଶର ରାଜନୀତିରେ ଏକ ନୂଆମୋଡ ଆଣନ୍ତୁ। ବ୍ୟକ୍ତିଗତ ସ୍ବାର୍ଥ କଥା ଚିନ୍ତା ନ କରି ବ୍ୟବସ୍ଥାକୁ ସମ୍ମାନ ଦେଇ କାର୍ଯ୍ୟ କରିବାକୁ ସେ ପରାମର୍ଶ ଦେଇଥିଲେ। ଦ୍ୱିତୀୟଥର ପାଇଁ ଆୟୋଜିତ ହୋଇଥିବା ଏହି ଟ୍ୟାଲେଣ୍ଟ୍ ଅଲିମ୍ପିଆଡ୍ରେ ରାଜ୍ୟର ୧୫୦ ବିଦ୍ୟାଳୟରୁ ୨ହଜାରରୁ ଅଧିକ ଛାତ୍ରୀଛାତ୍ର ଅଂଶଗ୍ରହଣ କରିଥିଲେ। ସେମାନଙ୍କ ମଧ୍ୟରୁ ଜୋନାଲ୍ ସ୍ତରରେ ୨୦ଜଣଙ୍କୁ ଗ୍ରାଣ୍ଡ୍ ଫିନାଲେରେ ପ୍ରବେଶ କରିବାର ସୁଯୋଗ ମିଳିଥିଲା। ଶେଷ ପର୍ଯ୍ୟାୟରେ ଶ୍ରେଷ୍ଠ ୫ଜଣଙ୍କ ମଧ୍ୟରୁ ଜଣଙ୍କୁ ଯୁବ ପ୍ରଧାନମନ୍ତ୍ରୀ ଭାବେ ଘୋଷଣା କରାଯାଇଥିଲା। ଚଳିତବର୍ଷ ରାଉରକେଲା ଚିନ୍ମୟ ବିଦ୍ୟାଳୟର ଛାତ୍ର ଶ୍ରେୟାମ୍ ଶର୍ମା ଯୁବ ପ୍ରଧାନମନ୍ତ୍ରୀ ହୋଇଥିଲେ। ବାଲୁଗାଁ ଚିଲିକାରାଣୀ ସ୍କୁଲ୍ର ସାୟୋନୀ ମିଶ୍ର ପ୍ରଥମ ରନର୍ସଅପ୍ ଏବଂ ଭୁବନେଶ୍ୱର ମାଉଣ୍ଟ ଲିଟେରା ସ୍କୁଲ୍ର କୋମଲ ତିଓ୍ବାରୀଙ୍କୁ ଦ୍ୱିତୀୟ ରନର୍ସଅପ୍ଭାବେ ଘୋଷଣା କରାଯାଇଥିଲା। କାର୍ଯ୍ୟକ୍ରମରେ ମୁଖ୍ୟବକ୍ତାଭାବେ ଭୁବନେଶ୍ୱର ବିଧାୟକ ପ୍ରିୟଦର୍ଶୀ ମିଶ୍ର ଯୋଗଦେଇ ଏଭଳି ପ୍ରତିଯୋଗିତା ଦ୍ୱାରା ଛାତ୍ରୀଛାତ୍ରଙ୍କ ଦକ୍ଷତା ବୃଦ୍ଧି ପାଇପାରିବ ବୋଲି କହିଥିଲେ। ବିଶିଷ୍ଟ ନାଟ୍ୟବିତ୍ ତଥା ନିର୍ଦ୍ଦେଶକ ଅନନ୍ତ ମହାପାତ୍ର ଏହାଦ୍ୱାରା ଗଣତନ୍ତ୍ର ପ୍ରତି ପିଲାମାନଙ୍କ ଆକର୍ଷଣ ବଢିବ ବୋଲି ମତଦେଇଥିଲେ। କାର୍ଯ୍ୟକ୍ରମରେ ହେରିଟେଜ୍ ଭିଜନ ସୋସିଆଲ ଫାଉଣ୍ଡେଶନର ମୁଖ୍ୟ ମିହିର ପଟ୍ଟନାୟକ ଏବଂ ମହେଶ ପଟ୍ଟନାୟକ ଉପସ୍ଥିତ ରହି ପିଲାମାନଙ୍କୁ ଉତ୍ସାହିତ କରିବା ସହ ଆଗାମୀ ଦିନରେ ଏହି କାର୍ଯ୍ୟକ୍ରମ ଜାରିରହିବ ବୋଲି କହିଥିଲେ। ଏହି ଅବସରରେ ଘୋଷଣା ହୋଇଥିବା ଯୁବ ପ୍ରଧାନମନ୍ତ୍ରୀଙ୍କୁ ପୁରସ୍କାରସ୍ବରୂପ ୨୦ ହଜାର ଟଙ୍କା ଓ ମାନପତ୍ର ଏବଂ ୧ମ ଓ ୨ୟ ରନର୍ସଅପ୍ଙ୍କୁ ଯଥାକ୍ରମେ ୧୦ହଜାର ଓ ୫ହଜାର ଟଙ୍କା ପୁରସ୍କାର ଏବଂ ମାନପତ୍ର ପ୍ରଦାନ କରାଯାଇଥିଲା। ଚୂଡାନ୍ତ ପର୍ଯ୍ୟାୟରେ ବିଚାରକଭାବେ ଅଶୋକ କୁମାର ପଣ୍ଡା, ଲିଙ୍ଗରାଜ ଲେଙ୍କା, ବି.ଏନ୍. ପଟ୍ଟନାୟକ ଏବଂ ଏ.କେ. ଶର୍ମା ଯୋଗଦେଇଥିଲେ।
